Minulle soitti toissapäivänä Pertsa Pyramidi (nimi ovelasti muutettu), joka ehdotti yhteistyötä.

Yhteistyö-sanahan on punainen vaate kaikille asiantuntijoille, kuten Jari Parantainen on viisaasti varoittanut. Itsekin totean usein Hanns Johstia mukaillen:

Aina kun kuulen sanan ”yhteistyö”, vedän miekkani esille.

Mutta asiaan. Pertsa ehdotti antoisaa yhteistyötä, jonka tiimoilta meidän pitäisi tavata. Hälytyskelloni soivat entistä kovempaa. Niinpä pyysin Pertsalta lisätietoja meilitse. Vaihdoimme muutaman meilin, joissa Pertsa kertoi näin (kirjoitusvirheet olivat mukana alkutekstissä):

Yritys on 17 vuoden historian aikana rikkonut totuttuja rajoja joita ei olisi uskonut todeksi jollei olisi nähnyt.Yrityksen visio missio oli alusta lähtien että pitää olla tuote joka on niin laadukas ja uniikkia ettei sitä ole kellään muulla.Tässä kerron tuotteesta vain sen että se on purkissa samaa mitä se on pensaassa,koska meillä on pakastekylmäkuivaus jolla se saadaan purkkiin tuhoamatta herkkiä raakaaineita.

Kysymys on siis vitamiini- ja marjakaupasta. Pertsan edustaman Arctic Nutritionin toimintaidea kuulostaa klassiselta pyramidihuijaukselta:

Isot rahat tulevat kun teet asiakkaita jotka tilaavat yritykseltä suoraan kanta asiakkuus maksaa kerran elämässä 50€ ja edustajalisenssi siis 99€.Koko asiakas ja edustajien tekemästä liikevaihdosta joka on sinusta lähtenyt liikkeelle maksetaan 10-13% perus bonusta ja et sinä välttämättä tunne kuin omat värväämäsi niin silti liiketoimintasi leviää kaikkiin Euroopan maihin ja myöhemmin Aasian suuntaan.

Kiinnostavinta on, että hanketta yritetään myydä ministerin nimellä ja olemattomalla ”profinlandia”-hankkeella:

Arcticnutrition kuuluu profinlandiaan joka etsii Suomesta vienti artikkeleita,siksi tästä ovat ministerit ja kansanedustajat ja ulkoministeriö innoissaan esim Lenita Toivakka.

Soitin tänään Eurooppa- ja ulkomaankauppaministeri Lenita Toivakan erityisavustajalle Pasi Rajalalle. Hän ei ollut koskaan kuullutkaan Arctic Nutritionista, ja hän totesi, ettei Toivakka ole tukemassa Arctic Nutritionin vitamiinikauppaa. Myös ”profinlandia”-hanke on Rajalalle täysin vieras. Pasi Rajala muotoili asian tähän tapaan:

Toki ministeri tapaa paljon ihmisiä, ja hänen tehtäviinsä kuuluu kansainvälistymisen ja kaupankäynnin yleinen tsemppaaminen, mutta hänen nimeään ei saa käyttää yrityksen markkinoinnissa.

En halua linkittää Arctic Nutritionin nettisivuja tähän, mutta jokainen voi googlata ne halutessaan. Soitin varan vuoksi suoraan Arctic Nutritionille ja kysyin, tuntevatko he Pertsa Pyramidia. Sieltä myönnettiin, että Pertsa on heidän ”itsenäinen edustajansa”.

Meilasin tänään Pyramidi-Pertsalle, etten ole kiinnostunut. Hetken päästä hän soitti vielä perään. Nyt kehut olivat entistä huikeammat:

Tasavallan presidentti Sauli Niinistökin on meistä innoissaan!

Jokainen meistä tietää, mitä presidentin kanslia vastaisi, jos varmistaisin sieltä suosituksen aitouden.

Edit 9.4.2015 klo 11.15

Ilmeisesti Pyramidi-Pertsa on nyt kuukautta myöhemmin huomannut tämän postauksen. Olen tänään vaihtanut hänen kanssaan meilejä ja tekstareita. Pertsa syyttää minua valehtelusta, vaatii julkista anteeksipyyntöä sekä uhkaa juristeilla ja ”seurauksilla”.

Kehotin Pertsaa tekemään rikosilmoituksen, jos hänestä tuntuu siltä, että olen rikkonut lakia. (Pyydän anteeksi jo etukäteen poliisivoimilta, joita työllistän nyt turhilla rikosilmoituksilla.)

Tässä vielä Pertsan lähettämän meilin ensimmäinen kuudennes:

Voi voi,kyllä tuo nyt osuu pahasti omaan nilkkaasi,sillä tulen vaatimaan julkista anteeksi pyyntöä kun julkisesti minua valehtelijaksi mollasit.En voi kuin ihmetellä että mikä on ongelmasi kun suhtaudut näin negatiivisesti asiaan mikä on parasta mitä Suomessa on pitkään aikaan tapahtunut.Jos yritysmaailmassa työskentelevä ihminen ei ymmärrä mikä ero on suosittelu markkinoinnilla ja pyrämidi huijauksella niin voi katsoa peiliin ja huutaa JÄRKI ÄLÄ JÄTÄ!!!.

Lisäksi julkaisin Pertsan tekstarikuvakaappauksia Facebook-sivuillani. Pidän toistaiseksi Pertsan nimen anonyyminä, mutta jos touhu jatkuu, minulle tulee kova kiusaus julkaista nimi.